Olienhout

**Olienhout** (*Olea europaea* subspesie *cuspidata*) is 'n boom wat wydverspreid in Suid-Afrika voorkom. Dit is 'n middelgroot boom maar word by uitsondering tot 18&nbsp;m hoog.  Die olienhoutboom is 'n subspesie van die bekende olyfboom (*Olea europaea*), wat tot onlangs as ŉ afsonderlike spesie (*Olea africana*) beskou is en in baie bronne nog so aangegee word. Daar word vermoed dat die olyf, wat reeds vir millennia verbou word, uit hierdie subspesie gekultiveer kan wees.

Die boom se nasionale nommer is 617.

## Etimologie 
Binnelands staan die boom steeds as **oliewen-** of **oleunhout** bekend, wat na die ou Nederlandse *olijvenhout* (*olievenhout* uitgespreek) teruggevoer kan word. Op sy beurt is *olijf* 'n leenwoord uit die Latynse *olīva*, uit die Griekse ἐλαίς (d.i. elais), 'n olyfboom, en ἐλαία (d.i. elaia). 'n Indo-Europese etimologie ontbreek vir die selfs ouer ἐλαίϝα (d.i. elaiva) en Miceense *elaiwa*, en 'n Midde-Oosterse of ander oorsprong is al voorgestel.

## Geaardheid en groeivorm 
Die geharde boom groei goed in droë gebiede en benodig min water. Die boom is wydverspreid in Afrika en in droër dele word dit meestal naby water aangetref. Olienhoutbome word normaalweg ongeveer 5 tot 10&nbsp;m hoog, maar kan in uitsonderlike gevalle 'n hoogte van 18&nbsp;m bereik. Vanweë die mooi vorm van die soort is dit ook ŉ gewilde tuinplant, maar dit groei betreklik stadig. Die bome is goed bestand teen ryp en droogte.

## Loof 
Die blare is enkelvoudig en teenoorstaande en is glansend groen aan die bokant en silwerig, goud of bruin aan die onderkant. Die blare is relatief lank en smal. Die jong blare is bo donkergroen en onder heelwat ligter, maar wanneer hulle ouer word, word hulle dofgrysgroen. Die onderkant van die blare is met 'n digte laag silwer- of goudkleurige skubbe bedek. Die blaarrand is gaaf en rol effens ondertoe.

## Blomme en vrugte 
Blomtyd is van Oktober tot Februarie. Die blomme word in onopvallende hofies gedra, is groen tot wit en ruik baie lekker. Hulle is eetbaar maar bitter. Die vrugte is ongeveer 1&nbsp;cm lank,  donkerpers tot swart wanneer hulle ryp is.  Hoewel hulle betreklik bitter is, word hulle deur ŉ groot aantal voëls, asook mense geëet.

## Hout 
Die olienhoutboom is in Suid-Afrika veral bekend vir die goeie gehalte hout wat dit lewer. Dit is sterk, hard, duursaam en swaar en bestand teen termiete en houtboorders. Die spinthout is lig gekleur, terwyl die kernhout donkergeel- tot rooibruin is en 'n baie mooi grein het. Dit is veral geskik vir die maak van meubels, en spesifiek vir draaiwerk.

Heelwat mooi groot olienhoutbome het vroeër langs die Oranjerivier voorgekom, maar vandag is daar min van hulle oor, omdat die meeste afgekap en vir die vervaardiging van meubels gebruik is. 'n Hele aantal jare was daar in daardie gebied 'n klein nywerheid om die bome gesetel. Benewens die waarde daarvan vir meubelhout is olienhout ook 'n goeie vuurmaakhout en is ook vroeër dikwels as heiningpale gebruik. Die olienhoutboom word in die veeteeltgebiede waar dit voorkom, as 'n waardevolle voedingsboom beskou.

## Peste
Insekte wat olienhoute beskadig sluit die suidelike groen stinkbesie (*Nesara viridula*), die olyfplantluis (*Euphyllura olivina*), dopluise en termiete in, terwyl vrugtevlieë die vrugte beskadig, en sprinkane aan die blare vreet.

## Fotogalery 

Olea europaea subsp cuspidata, groen en ryp vrugte, Buffelsdrift, a.jpg|Vrugte in 'n kwekery
Starr 070111-3138 Olea europaea subsp. cuspidata.jpg|Blare van naby gesien
Olea europaea cuspidata-africana Cape Town.JPG|'n Olienhout in Kaapstad
Olea europaea cuspidata-africana - Cape Town.JPG|Jong boom in sy natuurlike habitat in Suid-Afrika
Starr 010423-0037 Olea europaea subsp. cuspidata.jpg|Hierdie subspesies is ook in Hawaii ingevoer.
Olea europaea subsp cuspidata, habitus, Pretoria NBT, a.jpg|'n Groot eksemplaar in die Pretoria Botaniese Tuin
Olea europaea subsp. cuspidata01.jpg|duimnael|links|Gepoleerde hout

## Sien ook 
* Alfabetiese lys van Suid-Afrikaanse bome

## Verwysings 
## Bronnelys 
* Wêreldspektrum, 1982, , volume 21, bl. 93
* Die Suid-Afrikaanse Gids- feite en wenke. Isabel Uys. 2009 
* Algemene gids tot BOME. Keith, Paul & Meg Coates Palgrave. 2000.